19 turvapaikanhakijaa vietti vuorokauden – ja samalla myös maanantain ja tiistain välisen yön – vastaanottokeskuksen pihamaalla Espoossa.

Syynä tyytymättömyyteen oli 35 turvapaikanhakijan siirto uuteen vastaanottokeskukseen.

Turvapaikanhakijat siirrettiin Helsingin Pitäjänmäellä sijaitsevasta Kutomotien vastaanottokeskuksesta Espoon Otaniemen vastaanottokeskukseen.

Kaikkiaan erikoinen episodi kesti vastaanottokeskuksen pihamaalla reilun vuorokauden.

Tiistaina kello 17.00 jälkeen lähes kaikki turvapaikanhakijat olivat jo siirtyneet vastaanottokeskuksen sisätiloihin. MATTI MATIKAINEN

Kaikkiaan 35 turvapaikanhakijaa siirrettiin Helsingin Pitäjänmäeltä Espoon Otaniemessä sijaitsevaan vastaanottokeskukseen.

– Heistä 19 oli sitä mieltä, että vastaanottokeskuksen majoitusmahdollisuudet neljän hengen huoneissa – vaikka heillä on aiemmin ollut vastaavantyyppistä – eivät olleet sellaisia, mitä he olisivat halunneet, Luona Oy:n Otaniemen vastaanottokeskuksen johtaja Ami Engström sanoo Iltalehdelle.

Iltalehden lukijan kuvasta paljastuu, kuinka turvapaikanhakijoiden tavarat olivat vastaanottokeskuksen pihassa maanantain ja tiistain välisen ajan. LUKIJAN KUVA

Ulkona vietetty yö sujui Engströmin mukaan rauhallisesti.

– Välillä he kävivät vastaanottokeskuksen saniteettitiloissa, lisäksi heille keitettiin teetä ja totta kai heille on tarjottu aamiaiset, lounaat, päivälliset ja iltapalat.

Vuorokauden tapahtuma

Ulkona vietetty yö sai kuitenkin turvapaikanhakijat mietteliääksi tiistaiaamuna.

– Aamulla he miettivät, että joku toinen ratkaisu voisi olla parempi. He suorittivat pienen turneen takaisin edelliseen, jo suljettuun vastaanottoyksikköön sekä kävivät muun muassa Espoon toisessa vastaanottoyksikössä. Siirrot tapahtuvat Maahanmuuttoviraston ohjeistuksella ja heidän päätöksellään, joten heillä ei ollut vaihtoehtona muuta kuin palata takaisin Otaniemen keskukseen.

Erikoinen episodi vastaanottokeskuksen pihamaalla kesti kaikkiaan noin vuorokauden. Vastaanottokeskus sai uudet asukkaansa bussikuljetuksella maanantaina noin kello 15.30. Viimein tiistaina noin kello 17 viimeisetkin turvapaikanhakijat siirtyivät sisätiloihin.

– Kun Suomen suvi on niin hieno kuin se on, niin emme me voi ketään pakottaa. Eikä se kuulu meidän toimintamalliin vaan ihmisillä on ihan vapaa oikeus valita, miten he aikaansa viettävät. Jos he haluavat ulkona aikaansa viettää, se on mahdollista.

Myös poliisi kävi paikalla, mutta se totesi, että kaikki sujuu paikan päällä rauhallisesti.

Aiemmin Luonan työntekijät ovat kertoneet muun muassa Helsingin Sanomien ja Ylen haastatteluissa vastaanottokeskusten olojen olevan ”kaoottinen” ja kuinka ”siellä tehdään bisnestä ihmisoikeuksien kustannuksella”.

Vastaanottokeskuksen johtajan mukaan alkuviikon kaltainen protesti on tapahtunut vain kerran.

– Olisiko tämä nyt toinen kerta, että useampi olisi esittänyt kädet ristissä, ettei tämä meille käy. Onneksi on ollut lämpöiset yöt eikä ole satanut. Jos olisi lumipyryä tai muuta, ei olisi ehkä niin kivaa, Engström pohtii.